ดอลล์แข็งค่า ขณะตลาดขานรับเฟดขึ้นดอกเบี้ย
ดอลลาร์สหรัฐปรับตัวขึ้นเมื่อเทียบกับเงินหลักอื่นๆเมื่อคืนนี้ (17 ธ.ค.) เนื่องจากธนาคารกลางสหรัฐ (FED) ได้ตัดสินใจปรับเพิ่มอัตราดอกเบี้ยเป็นครั้งแรกในรอบเกือบ 10 ปีเมื่อวันพุธที่ผ่านมา ขณะที่คาดว่าธนาคารกลางในญี่ปุ่นและยุโรปจะยังคงใช้มาตรการกระตุ้นเศรษฐกิจต่อไป
18 ธ.ค. 2558

สำนักข่าวอินโฟเควสท์รายงานว่า ค่าเงินยูโรอ่อนค่าเมื่อเทียบดอลลาร์สหรัฐที่ระดับ 1.0811 ดอลลาร์สหรัฐ จาก 1.0968 ดอลลาร์สหรัฐ ขณะที่เงินปอนด์ลดลงที่ 1.4884 ดอลลาร์สหรัฐ จากระดับ 1.5054 ดอลลาร์สหรัฐ
ค่าเงินดอลลาร์สหรัฐปรับตัวขึ้นเทียบกับสกุลเงินเยนที่ 122.82 เยน จาก 121.89 เยน และเพิ่มขึ้นเมื่อเทียบกับฟรังก์สวิสที่ระดับ 0.9971 ฟรังก์ จาก 0.9835 ฟรังก์ ส่วนค่าเงินดอลลาร์ออสเตรเลียปรับลงเมื่อเทียบกับดอลลาร์สหรัฐที่ระดับ 0.7117 ดอลลาร์สหรัฐ จากระดับ 0.7253 ดอลลาร์
นักลงทุนต่างขานรับการปรับขึ้นอัตราดอกเบี้ยของเฟดในครั้งนี้ ซึ่งบ่งชี้ถึงความเชื่อมั่นเกี่ยวกับการฟื้นตัวของเศรษฐกิจสหรัฐ โดยนักลงทุนได้เข้าซื้อดอลลาร์มากขึ้น ขณะที่อัตราดอกเบี้ยที่สูงขึ้นจะทำให้ดอลลาร์มีความน่าดึงดูดใจมากขึ้นสำหรับนักลงทุน เนื่องจากจะให้ผลตอบแทนสูงกว่าเมื่อเทียบกับสกุลเงินอื่นๆ
ในการประชุมนโยบายการเงินเมื่อวันพุธที่ผ่านมา เฟดมีมติเป็นเอกฉันท์ให้ปรับขึ้นอัตราดอกเบี้ยระยะสั้น 0.25% อยู่ในช่วง 0.25-0.50% ตามที่ตลาดการเงินคาดการณ์กันไว้ โดยเป็นการปรับขึ้นอัตราดอกเบี้ยครั้งแรกนับตั้งแต่เดือนมิ.ย.2549 ขณะที่นักวิเคราะห์ระบุว่าการดำเนินนโยบายการเงินที่แตกต่างกันระหว่างเฟดและธนาคารกลางอื่นๆได้ส่งผลให้กระแสเงินทุนหลั่งไหลไปยังสหรัฐ และช่วยหนุนดอลลาร์ให้ปรับตัวแข็งแกร่ง